ร้านข้าวซอยแม่มณี เป็นร้านข้าวซอยชื่อดังอีกแห่งในเชียงใหม่ ปัจจุบันร้านตั้งอยู่ในซอยโชตนา 24 สามารถมาตามแผนที่ในวงในได้เลย เป็นซอยเล็กๆขับเข้าออกยากนิดนึง สามารถจอดรถได้ในที่จอดรถตรงข้ามหน้าร้าน เปิดบริการทุกวันยกเว้นวันพระ 9.00 - 15.30 น. ที่นั่งในร้านมีพอควร ในร้านขายแต่ข้าวซอยราคาเริ่มที่ 40 บาทขึ้นไป เป็นอีกร้านที่สามารถเปลี่ยนเส้นข้าวซอยเป็นเส้นแบบอื่นตามใจเราได้เลย มาวันนี้ลองไป 2 อย่าง น้ำดื่มน้ำแข็งฟรี น้ำอัดลมมีแต่โค้กขวดละ 15 บาท เครื่องดื่มอื่นๆอยู่ที่ 20-30 บาท ไอศกรีมมีทั้งแบบถ้วยและแท่งราคาอยู่ที่ 5-15 บาทเอง ไวไฟฟรีติดรหัส
- ข้าวซอยไก่ + ปูอัด + ปลา + เนื้อ 100 บาท ชามใหญ่มากๆ ปริมาณสมราคาสุดๆ มาพร้อมผักกาดดองที่รสเปรี้ยวพอดีๆและหอมสดที่กลิ่นไม่ฉุนเกินไป มีมะนาวให้ 3 ซีก รสชาติก่อนปรุงต้องบอกว่าเป็นร้านข้าซซอยที่ทำน้ำได้ข้นมากแต่กลับไม่รู้สึกเลี่ยนเลย มันกำลังดีซะด้วยซ้ำ กลิ่นกะทิไม่มากนัก เผ็ดกลางๆ รสกลมกล่อมไปทางเค็มหน่อยๆ ไม่ต้องปรุงเพิ่ม ทานเฉยๆก็อร่อย ตัวเส้นกรอบหอมอร่อยมาก เส้นนิ่มก็นุ่มมาตรฐาน ไก่ที่ได้มาเป็นอกไก่ชิ้น เนื้อนุ่มกำลังดี เนื้อมีทั้งเนื้อที่เหนียวและมีกลิ่นคาวติดที่เนื้อนิดๆกับเอ็นซึ่งไม่เหนียวเลย ปูอัดเนื้อนุ่มอร่อยใช้ของคุณภาพ ปลาดอลลี่ก็เนื้อนิ่มมาตรฐานทั้วไป เป็นข้าวซอยที่สามารถทานได้เรื่อยๆไม่รู้สึกเอียนเลย แนะนำๆ ให้ 3.8/5
- ลูกชิ้นเนื้อลวก 20 บาท ได้มา 10 ลูก ถือว่าสมราคาสุดๆ เป็นลูกชิ้นเนื้อเด้งๆ ไม่ค่อยหอมกลิ่นเนื้อ เป็นแป้งซะมากกว่า รสจืดสนิทเลย ไว้กินกับน้ำข้าวซอย กินเฉยๆไม่อร่อยเพราะจืดไป ให้ 3.4/5
นอกจากนี้ทางร้านยังมีไอศกรีมไว้ล้างปากให้ด้วย ได้ลองชิมไปสามอย่าง ชอบสุดคือไอศกรีมแซนวิชอันละ 10 บาท ทั้ง 2 รสคือ ช๊อคโกแลตและช๊อคชิพที่รสชาติหวานมันลงตัวพอดี ไอศกรีมแท่งรสโอเลี้ยงแท่งละ 5 บาทก็อร่อยไม่แพ้กัน
โดยรวมเป็นร้านข้าวซอยอีกร้านที่ทำออกมารสค่อนข้างแซ่บถูกใจคนทานเผ็ดแน่นอน ปริมาณก็ได้เยอะมาก สมราคาจริงๆ มีใบประกาศรางวัลเต็มร้านเลย ไม่มีแมลงวัน ความสะอาดกลางๆ บริการไว คนเยอะเป็นช่วงๆ มีพัดลมพัดกันร้อนให้ เป็นร้านข้าวซอยอีกร้านที่น่าจะถูกใจคนที่ชอบทานเยอะๆหรือทานแซ่บๆในรสชาติที่กลมกล่อมไม่มีรสไหนเด่นเกินและมีความมันพอดีๆแบบที่ไม่เลี่ยน ผักเครื่องเคียงได้เยอะและมีคุณภาพ อีกทั้งยังมีวัตถุดิบใส่ในข้าวซอยให้เยอะมากๆ และสามารถเลือกใส่พร้อมกันมากสุดได้ 4 อย่างเลย มาลองกันได้ ค่อนข้างแนะนำอยู่